**Turun seudun joukkoliikenne** eli **Föli** on Turun, Kaarinan, Raision, Naantalin, Liedon ja Ruskon alueella toimiva joukkoliikennejärjestelmä. Kuntarajoista riippumaton Föli-liikenne alkoi heinäkuussa 2014. Paimio liittyy Föliin heinäkuussa 2024.

Fölissä ei ole vyöhykkeitä, vaan samat hinnat ovat voimassa koko alueella. Kertalipun vaihtoaika on kaksi tuntia. Föli otti ensimmäisenä Suomessa käyttöön lähimaksamisen paikallisliikenteessä.

Föli vastaa alueen joukkoliikenteen järjestämisestä, suunnittelee aikataulut, lippujen hinnat ja kehittää matkustajainformaatiota. Fölillä ei ole omaa kalustoa, joten liikenne ostetaan kilpailutusten kautta eri liikennöitsijöiltä. 

Föli on osa valtakunnallista Waltti-matkalippujärjestelmää. Waltti-matkakorttia ei kuitenkaan ole mahdollista käyttää matkustamiseen Turun seudun joukkoliikenteessä, eikä Turun korttia Waltti-liikenteessä.

Nimi *Föli* tulee lounaismurteesta. Sanonta *olla fölissä* tarkoittaa *olla mukana* tai *olla kyydissä*.

Päätöksenteko
-------------

Turun seudun joukkoliikenteen päätöksenteosta vastaa Turun kaupunkiseudun joukkoliikennelautakunta. Joukkoliikennelautakunta koostuu 12 jäsenestä, joista seitsemän nimittää Turun kaupunki. Kaarinan, Raision, Naantalin, Liedon ja Ruskon valtuustot valitsevat kukin yhden jäsenen. Kullakin jäsenellä on henkilökohtainen varajäsen.

Joukkoliikennelautakunnan esittelijänä toimii Fölin joukkoliikennepalvelujohtaja Sirpa Korte.

### Turun kaupunkiseudun joukkoliikennelautakunnan puheenjohtajat

* 2013–2016: Harry Nordqvist (kok.)
* 2017–2021: Anu Perho (kok.)
* 2021–2025: Janika Takatalo (kok.)

Liikenne
--------

Vuonna 2023 noin puolet Föli-liikenteestä ajetaan sähköllä. Kuvassa kiinalainen Yutong-bussi.
Fölläreitä Tuomiokirkkotorilla.
### Linja-autoliikenne

*Pääartikkeli: Turun seudun linja-autoliikenne*
Linja-autoliikenne kattaa Turun, Kaarinan, Raision, Naantalin, Liedon ja Ruskon sisäisen liikenteen sekä näiden kuntien rajat ylittävän seutuliikenteen.

Föli-alueella liikennöivät seuraavat yhtiöt:

* Turun Kaupunkiliikenne
* Länsilinjat
* Linjaliikenne Muurinen
* LS-Liikennelinjat
* V-S Bussipalvelut
* Vesman Liikenne
* Vainion Liikenne
* Nobina

Ensimmäiset täyssähköbussit tulivat Föli-liikenteeseen vuonna 2016 linjalle 1 (Satama–Lentoasema). Heinäkuun alussa 2021 sähköbussien määrä nousi 61:een, minkä myötä noin kolmasosa liikenteestä hoidettiin sähköllä. Vuoden 2023 aikana sähköbussien määrä nousee 83:een ja ajokilometreistä noin puolet ajetaan sähköllä.

### Vesiliikenne

Föli kokeili vesibussilinjaa Martinsillalta Ruissaloon kesällä 2017.  Vesibussi osoittautui suosituksi, joten liikenne vakinaistettiin. Kesästä 2018 liikenteeseen otettiin m/s Ruissalon lisäksi toinen alus, m/s Jaarli. Samalla reittiä ulotettiin Hirvensalon Pikisaareen.  Vesibusseja liikennöi Explore Saimaa Oy.

Jokilautta Föri ei kuulu Fölin joukkoliikennejärjestelmään, vaan sen toiminnasta vastaa Turun kaupunki. Förin liikennöinnistä vastaa Explore Saimaa Oy.

### Kaupunkipyörät

Turussa on ollut vuodesta 2018 käytössä kaupunkipyöräjärjestelmä, jota Föli ylläpitää. Föli-fillarien eli föllärien käyttö sisältyy osaan matkakorteista. Pyöräjärjestelmän on toimittanut puolalainen Nextbike Polska.

Katso myös
----------

* Turun raitioliikenne (1890–1892 ja 1908–1972)
* Turun pikaraitiotie (suunnitteilla)
* Föri
* Kakolan funikulaari

Lähteet
-------

1. ↑  Turun seudun joukkoliikenteen toimintakertomus 2015 Turun kaupunkiseudun joukkoliikennelautakunta.  Arkistoitu 1.5.2017. Viitattu 27.4.2017.
2. ↑  Hakala, Aleksi: Bussilipun hinta saattaa nousta, jos Föli laajenee – "Ensimmäinen toimintavuosi ollut hieno" *Yle Uutiset*.  15.6.2015. Yleisradio. Viitattu 31.3.2017.
3. ↑  Paimio liittyy Föliin *Föli*. Viitattu 2.6.2023.
4. ↑  Lontoon ja Pietarin jalanjäljissä – Föli otti käyttöön lähimaksamisen *ts.fi*.  27.1.2021. Viitattu 9.4.2021.
5. ↑  Föli alkoi, tule föliin!  4.7.2014. Turun seudun joukkoliikenne.  Arkistoitu 14.8.2014. Viitattu 31.3.2017.
6. ↑  Fölin päätöksenteko Turun seudun joukkoliikenne.  Arkistoitu 1.2.2017. Viitattu 1.4.2017.
7. ↑  Toimintakertomus Turun kaupunkiseudun joukkoliikennelautakunta - PDF Free Download *docplayer.fi*. Viitattu 9.4.2021.
8. ↑  Turun kaupunkiseudun joukkoliikennelautakunnan jäsenet *turku.fi*. Viitattu 9.4.2021.
9. ↑  Turun kaupunkiseudun joukkoliikennelautakunnan jäsenet *turku.fi*. Viitattu 28.8.2021.
10. ↑  Sähköbussit aloittavat liikennöinnin linjalla 1 *Föli*.  29.9.2016. Viitattu 1.7.2021.
11. ↑  Joka kolmas Fölin bussi kulkee kohta sähköllä – uudet bussit aloittavat 1.7.2021 *Föli*.  29.6.2021. Viitattu 1.7.2021.
12. ↑  Sähköbussit *Föli*. Viitattu 5.5.2023.
13. ↑  Fölin vesibussilla tehtiin kesän aikana 30 000 matkaa – liikennöinti jatkunee ensi kesänä *ts.fi*.  13.11.2017. Viitattu 9.4.2021.
14. ↑  Kesäsilta Hirvensalosta Ruissaloon – Föli-linja 180 kuljettaa kävelijät ja pyöräilijät vesibussilla saarelta toiselle *ts.fi*.  25.4.2018. Viitattu 9.4.2021.
15. ↑  Turku luopuu nykyisistä kaupunkipyöristään – kaupunki ei ole ollut tyytyväinen puolalaisen Nextbiken toimintaan *Yle Uutiset*. Viitattu 9.4.2021.

Turun seudun julkinen liikenne

|  |  |
| --- | --- |
| Linja-autoliikenne | Turun seudun linja-autoliikenne |
| Vesiliikenne | Ruissalon lautta |
| Liikenteen tilaajat | Turun seudun joukkoliikenne · Turun joukkoliikennetoimisto |
| Liikennöitsijät | TuKL · Länsilinjat · Savonlinja · LS-Liikennelinjat · V-S Bussipalvelut · Vesman Liikenne/Jalobus · Vainion Liikenne · Nobina · Airisto Line · Explore Saimaa |
| Järjestelmän ulkopuoliset | Föri · Kakolan funikulaari |
| Hankkeet | Turun seudun lähijunaliikenne · Turun pikaraitiotie |
| Historia | Turun raitioliikenne · Kampiföri · Ylinen föri |